Urmareste Modifică dimensiunea fontului: Play

Iaşi, 8 apr /Agerpres/ - Copreşedintele PNL, Călin Popescu Tăriceanu, a declarat vineri, la Iaşi, că "nu toţi cei care au conturi în paradisuri fiscale trebuie consideraţi automat ca fiind evazionişti sau certaţi cu legea", adăugând că printre aceştia pot fi şi persoane care au obţinut banii "în mod corect şi legal".



'Problema se ridică din punct de vedere legal şi moral. Mă refer aici la oameni politici care se presupune că au astfel de conturi. Atunci înseamnă că au încercat să ascundă în faţa opiniei publice acţiuni şi activităţi care sunt reprobabile. Sigur că ei sunt sancţionaţi, aşa cum s-a văzut cu premierul Islandei şi cum ar trebui să fie sancţionaţi şi alţii', a spus Călin Popescu Tăriceanu, răspunzând unei întrebări a jurnaliştilor referitoare la subiectul Panama Papers.



Copreşedintele ALDE a menţionat că pentru cei care au făcut evaziune fiscală şi au dus banii în aceste paradisuri fiscale există sancţiunea legii, care trebuie să funcţioneze. 'În această privinţă cred că trebuie întărită legislaţia, în special în ceea ce priveşte obligativitatea ţărilor de a comunica datele referitoare la persoanele care au conturi, care deţin societăţi astfel încât pe viitor acest fenomen de evaziune la scară largă să fie redus', a spus Tăriceanu.



Totodată, el a afirmat că la nivelul Uniunii Europene totalul evaziunii fiscale este de aproximativ 3,5 trilioane de euro.



'Cei care ne dau nouă lecţii ne dau lecţii probabil arătându-ne cu degetul şi râzând de noi cum avem noi această ştiinţă de a ne picta ca fiind cea mai coruptă ţară din Europa, pe când la ei corupţia atinge nişte vârfuri pe care noi nici nu le bănuim. De abia acum începem să vedem, când ne deschid alţii ochii. Noi credeam că suntem campioni. Sigur, acesta nu este un lucru care să ne facă să slăbim lupta împotriva corupţiei', a mai spus Călin Popescu Tăriceanu.



Copreşedinţii ALDE Călin Popescu Tăriceanu şi Daniel Constantin se află vineri la Iaşi, alături de alţi membri ai conducerii centrale, pentru prezentarea candidaţilor formaţiunii la alegerile locale. omul de afaceri Radu Botez, fost consilier local liberal în perioada 2004-2012, este candidatul ALDE pentru primăria municipiului Iaşi. AGERPRES / (A - autor: Daniela Malache, editor: Marius Frăţilă)